**ΠΑΡΑΡΤΗΜΑ ΙΙ**

**ΙΔΙΩΤΙΚΟ ΣΥΜΦΩΝΗΤΙΚΟ**

**ΜΕΤΑΒΙΒΑΣΗΣ ΜΕΤΟΧΩΝ**

(που κατακυρώθηκαν μέσω πλειοδοτικού διαγωνισμού δυνάμει του άρθρ. 5 Κανονισμού Εκκαθαρίσεων Ασφαλιστικών Επιχειρήσεων)

Στην Αθήνα σήμερα στις …………………….. του έτους 2024, ημέρα ………………., στα γραφεία της υπό ασφαλιστική εκκαθάριση εταιρείας με την επωνυμία «ΑΣΠΙΣ ΠΡΟΝΟΙΑ ΑΝΩΝΥΜΗ ΕΤΑΙΡΕΙΑ ΓΕΝΙΚΩΝ ΑΣΦΑΛΕΙΩΝ ΥΠΟ ΑΣΦΑΛΙΣΤΙΚΗ ΕΚΚΑΘΑΡΙΣΗ», επί της Λ. Βασιλίσσης Σοφίας, αρ. 60: **α)** αφ’ ενός η υπό ασφαλιστική εκκαθάριση ανώνυμη εταιρεία με την επωνυμία: **«ΑΣΠΙΣ ΠΡΟΝΟΙΑ ΑΝΩΝΥΜΗ ΕΤΑΙΡΕΙΑ ΓΕΝΙΚΩΝ ΑΣΦΑΛΕΙΩΝ ΥΠΟ ΑΣΦΑΛΙΣΤΙΚΗ ΕΚΚΑΘΑΡΙΣΗ»**, που εδρεύει στην Αθήνα, με γραφεία αυτής επί της Λ. Βασιλίσσης Σοφίας αρ. 60, εγγεγραμμένη στο ΓΕΜΗ με αριθμό 233901000 και με Α.Φ.Μ. 094006538, Δ.Ο.Υ. Φ.Α.Ε. Αθηνών, η οποία νόμιμα εκπροσωπείται από τον ασφαλιστικό εκκαθαριστή αυτής Σωτήριο Βασιλόπουλο του Ηλία, διορισθείς δυνάμει της υπ’ αρ. 409/2/22.12.2021 (ΦΕΚ ΠΡΑΔΙΤ/2/7.1.2022) απόφασης της Επιτροπής Πιστωτικών και Ασφαλιστικών Θεμάτων (ΕΠΑΘ), καλούμενης εφεξής «Η Ασφαλιστική Εκκαθάριση» και **β)** αφ’ ετέρου ο ………………………………………….. του ……………………………, κάτοικος …………………………………….., με ΑΔΤ………………………... και ΑΦΜ ……………………………, Δ.Ο.Υ. ………………………………. καλούμενου εφεξής «Ο Πλειοδότης/Αγοραστής».

Ι. **ΠΡΟΟΙΜΙΟ**

α) Με τη με αρ. 156/16-9-2009 και 21-9-2009/ θέμα 2°, Απόφαση του Διοικητικού Συμβουλίου της Επιτροπής Εποπτείας Ιδιωτικής Ασφάλισης (ΕΠ.Ε.Ι.Α.), που δημοσιεύθηκε, με αριθμό καταχώρισης 15273, στο υπ’ αριθμ. 11292/21-9-2009 ΦΕΚ (Τεύχος Α.Ε. και Ε.Π.Ε) και στο υπ’ αριθμ. 2028/21-9-2009 ΦΕΚ (Τεύχος Δεύτερο) ανακλήθηκε οριστικά η άδεια σύστασης και λειτουργίας της ασφαλιστικής εταιρείας με την επωνυμία ΑΣΠΙΣ ΠΡΟΝΟΙΑ ΑΝΩΝΥΜΗ ΕΤΑΙΡΕΙΑ ΓΕΝΙΚΩΝ ΑΣΦΑΛΕΙΩΝ, τέθηκε σε ασφαλιστική εκκαθάριση και δεσμεύθηκε κάθε κινητή και ακίνητη περιουσία της.

β) Με την από 29.11.2023 Προκήρυξη Διενέργειας Πλειοδοτικού Διαγωνισμού, η Ασφαλιστική Εκκαθάριση προκήρυξε, βάσει του άρθρου 5 του Κανονισμού Εκκαθάρισης Ασφαλιστικών Επιχειρήσεων της ΤτΕ (ΕΠΑΘ 232/1/19.5.2017), σύμφωνα με τον Ν. 4364/2016 και σύμφωνα με τους όρους της άνω Προκηρύξεως, αντίγραφο της οποίας προσαρτάται στο παρόν συμφωνητικό, Πλειοδοτικό Διαγωνισμό, με κλειστές προσφορές, με σκοπό την πώληση 177.498 κοινών ονομαστικών μετοχών, μη εισηγμένων, εκδόσεως της εταιρείας με την επωνυμία «ΕΥΡΩΑΚ ΑΝΩΝΥΜΗ ΕΤΑΙΡΕΙΑ ΑΚΙΝΗΤΩΝ», που εδρεύει στην Αθήνα, με αρ. ΓΕΜΗ 831401000 και με ΑΦΜ. 094317525 Δ.Ο.Υ. ΦΑΕ Αθηνών και συγκεκριμένα των μετοχών με αρ. 436.801-614.298, που ενσωματώνονται στον υπ’ αριθμ. 2 τίτλο μετοχών και αντιπροσωπεύουν ποσοστό 21,78% περίπου του καταβεβλημένου μετοχικού κεφαλαίου της ως άνω εταιρείας και ανήκουν κατά πλήρη και αποκλειστική κυριότητα, νομή και κατοχή στην Ασφαλιστική Εκκαθάριση, με συνολική τιμή εκκίνησης 2.147.000 ευρώ, βάσει του μέσου όρου δύο εκθέσεων αποτίμησης της αξίας αυτών πιστοποιημένων εκτιμητών (ημερομηνία εκτίμησης: 30.6.2023) και χρόνο διενέργειας του πλειοδοτικού διαγωνισμού την 31η Ιανουαρίου 2024, ημέρα Τετάρτη, ανακοίνωση δε της προκήρυξης του πλειοδοτικού διαγωνισμού καθώς και οι όροι διενέργειας αυτού αναρτήθηκαν στην ιστοσελίδα της Ασφαλιστικής Εκκαθάρισης.

γ) Κατά τον ανωτέρω πλειοδοτικό διαγωνισμό, που διεξήχθη, σύμφωνα με την προκήρυξη αυτού, στις 31.1.2024, όπως προκύπτει από το από …….Πρακτικό κατάθεσης προσφορών Δημόσιου Πλειοδοτικού Διαγωνισμού αντίγραφο του οποίου προσαρτάται στο παρόν, πλειοδότησε ο αφετέρου στο παρόν συμβαλλόμενος …………, που προσέφερε το ποσό των ευρώ …………………., ήτοι υψηλότερη τιμή από την άνω τιμή εκκίνησης και συνεπώς ανακηρύχθηκε πλειοδότης, κατέθεσε δε ως εγγύηση συμμετοχής[[1]](#footnote-1) την υπ’ αριθμόν …………… τραπεζική επιταγή της Τράπεζας……….., ποσού ευρώ ……………, η οποία εκδόθηκε στις ……….., στην ………, σε διαταγή του πλειοδότη/αγοραστή και, νόμιμα οπισθογραφημένη, παραδόθηκε στην Ασφαλιστική Εκκαθάριση και παραμένει δε σ’ αυτήν προς φύλαξη και κατά συνέπεια κατακυρώθηκαν σε αυτόν (αφετέρου συμβαλλόμενο) οι πωλούμενες μετοχές στο ποσό της υψηλότερης προσφοράς αυτών, των ευρώ ……… (ήτοι …….€ ανά μετοχή), όπως προκύπτει από το από ……….Πρακτικό Αποσφράγισης προσφορών και Κατακύρωσης Δημόσιου Πλειοδοτικού Διαγωνισμού, αντίγραφο του οποίου προσαρτάται στο παρόν συμφωνητικό.

δ) Δηλώνεται από τον Πλειοδότη/Αγοραστή ότι πριν την υποβολή της Δεσμευτικής Προσφοράς του, ο Πλειοδότης/Αγοραστής προέβη σε αποτίμηση της αξίας των μετοχών, αφού έλεγξε ενδελεχώς τη νομική, πραγματική και οικονομική κατάσταση της ανωτέρω εταιρείας «ΕΥΡΩΑΚ ΑΝΩΝΥΜΗ ΕΤΑΙΡΕΙΑ ΑΚΙΝΗΤΩΝ» (due diligence), όλα εν γένει τα στοιχεία του ενεργητικού της και όποιο περιουσιακό στοιχείο ή έννομη σχέση της ως άνω εταιρείας ήταν κατά την κρίση του αναγκαίο να ελεγχθεί για τη συμμετοχή του στον πλειοδοτικό διαγωνισμό, καθώς και τη νομική και πραγματική κατάσταση των προς πώληση μετοχών.

ε) Δυνάμει της υπ’ αριθμόν ……………………. Απόφασης της Επιτροπής Πιστωτικών και Ασφαλιστικών Θεμάτων της Τράπεζας της Ελλάδος, η οποία δημοσιεύθηκε νόμιμα στο υπ’ αριθμόν ………………………. (Τεύχος ΠΡΑ.Δ.Ι.Τ.) Φύλλο της Εφημερίδας της Κυβερνήσεως, απόσπασμα του οποίου προσαρτάται στο παρόν συμφωνητικό, εγκρίθηκε η άρση των κάθε είδους δεσμεύσεων επί των ανωτέρω μετοχών κυριότητας της Ασφαλιστικής Εκκαθάρισης προς τον σκοπό της μεταβιβάσεως αυτών στον άνω πλειοδότη – υπερθεματιστή, έναντι του ως άνω ποσού των ……….ευρώ.

**Λαμβανομένων υπόψη των ανωτέρω τα μέρη συμφωνούν και συναποδέχονται τα εξής**:

1. Η Ασφαλιστική Εκκαθάριση, σήμερα, με το παρόν πωλεί, παραχωρεί και μεταβιβάζει κατά πλήρη κυριότητα, νομή και κατοχή στον Πλειοδότη/Αγοραστή, που το αποδέχεται, αντί του τιμήματος των ……….…. Ευρώ, 177.498 κοινές ονομαστικές μετοχές, μη εισηγμένες, εκδόσεως της εταιρείας με την επωνυμία «ΕΥΡΩΑΚ ΑΝΩΝΥΜΗ ΕΤΑΙΡΕΙΑ ΑΚΙΝΗΤΩΝ», ως περιγράφονται ανωτέρω (βλ. Ι Προοίμιο παρ. β), με όλα τα δικαιώματα σε αυτές και που απορρέουν από αυτές, στη νομική και πραγματική κατάσταση που είναι και βρίσκονται κατά την υπογραφή του παρόντος.

2. Το ως άνω τίμημα των ………… ευρώ, που τα μέρη αναγνωρίζουν ως εύλογο, δίκαιο και ανάλογο παροχής και αντιπαροχής, καταβάλλεται από τον Πλειοδότη/Αγοραστή στην Ασφαλιστική Εκκαθάριση ως εξής:

α) Ο Πλειοδότης/Αγοραστής, είχε ήδη καταβάλλει ως εγγύηση, σύμφωνα με τα παραπάνω αναφερόμενα, κατά την ημέρα διενέργειας του πλειοδοτικού διαγωνισμού το 1/5 της αξίας των παραπάνω μετοχών, ήτοι ποσό ……………………, δια της υπ’ αριθμ. …………….. τραπεζικής επιταγής, ………………….προκειμένου να συμμετάσχει στον διαγωνισμό. Ήδη σήμερα, τα μέρη συμφωνούν ότι το ως άνω ποσό της εγγυοδοσίας καταβλήθηκε έναντι του συνολικού τιμήματος και ο Πλειοδότης/Αγοραστής συναινεί στην είσπραξη της ως άνω επιταγής. β)Το υπόλοιπο ποσό των ……….…. € κατέβαλε σήμερα ο Πλειοδότης/Αγοραστής δια της υπ’ αριθμ. ……………………. Επιταγής της τράπεζας…………………………….. ή δια κατάθεσης στον υπ’ αριθμ……………..δεσμευμένο τραπεζικό λογαριασμό της Ασφαλιστικής Εκκαθάρισης[[2]](#footnote-2).

3. Μετά τα παραπάνω η Ασφαλιστική Εκκαθάριση αποξενώνεται από τις ως άνω μετοχές από κάθε δικαίωμά της σε αυτές και που απορρέει από αυτές και ο Πλειοδότης/Αγοραστής καθίσταται αποκλειστικός κύριος, νομέας και κάτοχος των μετοχών και στο εξής δύναται να κατέχει, νέμεται και διαθέτει αυτές όπως επιθυμεί με πλήρη και απόλυτη κυριότητα και δικαίωμα.

4.Ο Πλειοδότης/Αγοραστής δηλώνει ρητά και ανεπιφύλακτα ότι έχει αποδεχθεί όλους τους όρους που περιέχονται στην Προκήρυξη Διενέργειας Πλειοδοτικού Διαγωνισμού ως έχουν, οι οποίοι επισυνάπτονται στο παρόν ως Παράρτημα και συνιστούν αναπόσπαστο τμήμα του παρόντος συμφωνητικού, ιδίως δε τις δηλώσεις περί περιορισμού και αποκλεισμού ευθύνης που περιέχονται σε αυτούς, τους οποίους επαναλαμβάνει και με το παρόν και δηλώνει ότι τους αναγνωρίζει και αποδέχεται ως δεσμευτικούς.

5. Ο Πλειοδότης/Αγοραστής φέρει την πλήρη και αποκλειστική ευθύνη και επωμίζεται όλο το κόστος για οιεσδήποτε ενέργειες τυχόν πρέπει να γίνουν, κατά το εταιρικό δίκαιο, ενώπιον όλων των αρμοδίων αρχών, φορέων και υπηρεσιών, δημοσίου ή ιδιωτικού δικαίου, μετά την υπογραφή της σύμβασης μεταβίβασης, προκειμένου να αναγνωρισθεί ως μέτοχος της ως άνω εταιρείας. Η τήρηση και διεκπεραίωση τυχόν προϋποθέσεων, προεγκρίσεων, διατυπώσεων κ.λ.π., που ενδέχεται να απαιτούνται από τη νομοθεσία τόσο πριν όσο και μετά την υπογραφή του παρόντος θα γίνουν με την επιμέλεια, ευθύνη και δαπάνες του Πλειοδότη/Αγοραστή. Η Ασφαλιστική Εκκαθάριση, ο Ασφαλιστικός Εκκαθαριστής και οι προστηθέντες τους δεν θα φέρουν καμία απολύτως ευθύνη για τη μη αναφορά τους στο παρόν ή στην Πρόσκληση ή για την αδυναμία τήρησής τους λόγω άρνησης παροχής έγκρισης, συγκατάθεσης, συναίνεσης κ.λ.π., από οποιοδήποτε φυσικό ή νομικό πρόσωπο ιδιωτικού ή δημοσίου δικαίου ή αρχή ή φορέα ή και για οποιονδήποτε άλλο λόγο. Ουδεμία ευθύνη φέρουν η Ασφαλιστική Εκκαθάριση, ο Ασφαλιστικός Εκκαθαριστής και οι προστηθέντες τους για τη συνδρομή ή μη των τυχόν προβλεπομένων από το καταστατικό της ως άνω εταιρείας και το Νόμο προϋποθέσεων, αναφορικά με τη μεταβίβαση μετοχών της. Η Ασφαλιστική Εκκαθάριση εξουσιοδοτεί με το παρόν τον Πλειοδότη/Αγοραστή να προβεί σε όλες τις σχετικές απαιτούμενες ενέργειες και ενώπιον του αρμοδίου προσώπου ή Αρχής για την υλοποίηση της μεταβίβασης. Σε περίπτωση που απαιτηθεί η σύμπραξη της Ασφαλιστικής Εκκαθάρισης για την ολοκλήρωση της μεταβίβασης των ως άνω μετοχών στον Πλειοδότη/Αγοραστή η ίδια δηλώνει ότι θα παράσχει τη συνδρομή της, χωρίς να αναλαμβάνει οιαδήποτε περαιτέρω ευθύνη ή επιβάρυνση, με αποκλειστικά έξοδα και δαπάνες του Πλειοδότη/Αγοραστή.

6. Συμφωνείται ότι όλες οι τυχόν φορολογικές υποχρεώσεις ακόμα και για υπεραξία των μετοχών επιβαρύνουν τον Πλειοδότη/Αγοραστή. Σε περίπτωση, που τυχόν κληθεί ως συνυπεύθυνη η Ασφαλιστική Εκκαθάριση να καταβάλει οποιοδήποτε ποσό για οιονδήποτε φόρο, τέλος ή εισφορά έναντι οποιασδήποτε αρχής, που αφορά την πράξη μεταβίβασης, ο Πλειοδότης/Αγοραστής θα είναι υποχρεωμένος, αφού ειδοποιηθεί εγγράφως, να καταβάλει είτε απευθείας στην αρμόδια δημόσια αρχή, είτε προς την Ασφαλιστική Εκκαθάριση, εις ολόκληρον το ποσό που τελεσιδίκως επιβληθεί, εκτός αν είναι νωρίτερα υποχρεωτική η καταβολή του, οπότε θα υποχρεούται ο Πλειοδότης/Αγοραστής να το καταβάλει αμελλητί, της Ασφαλιστικής Εκκαθάρισης, δικαιουμένης να εισπράξει από τον Πλειοδότη/Αγοραστή οποιοδήποτε τέτοιο ποσό τυχόν υποχρεωθεί να καταβάλλει, που θα αφορά οποιαδήποτε από τις πιο πάνω υποχρεώσεις της, με κάθε νόμιμο δικαστικό μέσο.

7. Συμφωνείται ότι η Ασφαλιστική Εκκαθάριση δηλώνει ότι μεταβιβάζει τις μετοχές, όπως λεπτομερώς αυτές περιγράφονται ανωτέρω στην κατάσταση που είναι και βρίσκονται σήμερα, τόσο από απόψεως πραγματικών, όσο και από απόψεως νομικών σχέσεων και κυρίως δικαιωμάτων, βαρών κλπ., ουδεμία, δε, έστω και την ελάχιστη ευθύνη έχει η Ασφαλιστική Εκκαθάριση, ο Ασφαλιστικός Εκκαθαριστής και οι προστηθέντες τους έναντι του Πλειοδότη/Αγοραστή για νομικά ή πραγματικά ελαττώματα των προς πώληση μετοχών, αλλά και για τη νομική, πραγματική, οικονομική και την εν γένει κατάσταση της εταιρείας «ΕΥΡΩΑΚ ΑΝΩΝΥΜΗ ΕΤΑΙΡΕΙΑ ΑΚΙΝΗΤΩΝ», τα οικονομικά/περιουσιακά στοιχεία αυτής και τις έννομες σχέσεις της, σύμφωνα με τα όσα ειδικότερα αναφέρονται στην επισυναπτόμενη στο παρόν προκήρυξη πλειοδοτικού διαγωνισμού και στους εμπεριεχόμενους σε αυτήν όρους. Σε περίπτωση αποκλίσεων της άνω περιγραφής ή/και της αξίας των μετοχών της Ασφαλιστικής Εκκαθάρισης, που μεταβιβάζονται με το παρόν, από τον χρόνο διενέργειας του Πλειοδοτικού Διαγωνισμού, ο Πλειοδότης/Αγοραστής ουδεμία απαίτηση έχει ή διατηρεί έναντι της Ασφαλιστικής Εκκαθάρισης και ιδίως ενδεικτικά δεν δικαιούται να αξιώσει μείωση του τιμήματος για την αιτία αυτή ή να υπαναχωρήσει από τη σύμβαση ή να ζητήσει την ακύρωση αυτής.

8. Ο αντισυμβαλλόμενος Πλειοδότης/Αγοραστής του δηλώνει ότι: α) αποδέχεται τη γενομένη σε αυτόν με το παρόν μεταβίβαση των ως άνω μετοχών του διαγωνισμού της Ασφαλιστικής Εκκαθάρισης, τις οποίες παραλαμβάνει στην κυριότητα, νομή και κατοχή του, β) διενήργησε τους απαιτούμενους νομικούς, οικονομικούς και φορολογικούς/λογιστικούς και λοιπούς ελέγχους, με δικούς του συμβούλους και ευρήκε το αποτέλεσμα του ελέγχου των μετοχών πλήρως ικανοποιητικό για αυτόν, γ) έλαβε γνώση του συνόλου των πληροφοριών που έκρινε απαραίτητες για τους παραπάνω ελέγχους, δ) αναγνωρίζει ως έγκυρη, ισχυρή και απρόσβλητη τη διαδικασία του ως άνω πλειοδοτικού διαγωνισμού, ε) είναι πλήρως ενημερωμένος για τη νομική και πραγματική κατάσταση και τις ιδιότητες των μεταβιβαζομένων με το παρόν μετοχών και παραιτείται από κάθε δικαίωμα εγέρσεως αξιώσεων κατά της Ασφαλιστικής Εκκαθάρισης, του Ασφαλιστικού Εκκαθαριστή και των προστηθέντων τους για τυχόν ελαττώματα ή ελλείψεις τούτων, στ) αποδέχεται, ρητά, ανέκκλητα και ανεπιφύλακτα όλους τους όρους και προϋποθέσεις της προκήρυξης του πλειοδοτικού διαγωνισμού και του παρόντος συμφωνητικού και η) αποδέχεται και συναινεί με όλα, όσα παραπάνω συμφωνήθηκαν.

9. Τα συμβαλλόμενα μέρη παραιτούνται ρητά και ανεπιφύλακτα του δικαιώματός τους να προσβάλλουν, να διαρρήξουν ή να ακυρώσουν το παρόν συμφωνητικό για οποιοδήποτε ουσιαστικό ή τυπικό λόγο και αιτία.

10. Η παρούσα συμφωνία διέπεται από το ελληνικό δίκαιο, για κάθε δε διαφορά, αρμόδια είναι τα δικαστήρια των Αθηνών.

11. Προσαρτώνται και συνιστούν αναπόσπαστο μέρος του παρόντος η από 29.11.2023 προκήρυξη διενέργειας πλειοδοτικού διαγωνισμού μετά των όρων προκήρυξης, το από …………. πρακτικό κατάθεσης προσφορών δημόσιου πλειοδοτικού διαγωνισμού και το από ………….. πρακτικό αποσφράγισης προσφορών και κατακύρωσης δημόσιου πλειοδοτικού διαγωνισμού.

Τα παραπάνω συναποδέχθηκαν ανεπιφύλακτα και οι δύο συμβαλλόμενοι.

Αφού συντάχθηκε το παρόν σε δύο πρωτότυπα και αναγνώσθηκε και βεβαιώθηκε από τους συμβαλλόμενους υπογράφεται νομίμως από αυτούς.

**ΟΙ ΣΥΜΒΑΛΛΟΜΕΝΟΙ**

**ΓΙΑ ΤΗΝ ΑΣΦΑΛΙΣΤΙΚΗ ΕΚΚΑΘΑΡΙΣΗ Ο ΠΛΕΙΟΔΟΤΗΣ/ΑΓΟΡΑΣΤΗΣ**

1. Εναλλακτικά ο Πλειοδότης/Αγοραστής μπορεί να καταθέσει εγγυητική επιστολή. [↑](#footnote-ref-1)
2. Εναλλακτικά σε περίπτωση που ο Πλειοδότης/Αγοραστής είχε υποβάλλει εγγυητική επιστολή, ο όρος διαμορφώνεται ως εξής: *«Το ποσό των ……….…. € κατέβαλε σήμερα ο Πλειοδότης/Αγοραστής δια της υπ’ αριθμ. ……………………. Επιταγής της τράπεζας…………………………….. ή δια κατάθεσης στον υπ’ αριθμ……………..δεσμευμένο τραπεζικό λογαριασμό της Ασφαλιστικής Εκκαθάρισης και επιστρέφεται το σώμα της …..εγγυητικής επιστολής του παρόντος επέχοντος θέση απόδειξης παράδοσης και παραλαβής».* [↑](#footnote-ref-2)